Дамян Дамянов
Ти

chitanka.info

И ето те най-после истинска.

От кръв и плът — не от мечти.

След толкова жени неискрени

направи искрен подвиг ти.

През хулите и през съветите

премина с каменно лице

и в жертвеника на сърцето ми

принесе своето сърце.

След тебе лаеха езиците

и всичко почерня от дим,

защото като еретиците

до днес на кладата горим.

Не ще угасне дълго кладата

и всяка съчка ще пращи,

и влязла в огъня и млада, ти

старица ще излезеш. Ти,

която като теменугата

на вятъра се подари.

Не ни остава нищо друго,

освен да светим, да горим.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.